聞王嘉叟訃報有作
作者：陸游
朝代：宋

paragraphs: 嗚呼嘉叟今信死，哭君寢門泪如水。
我初入都不妄交，傾倒如君數人耳。
籠燈蹋雪夜相過，劇論懸河駭鄰里。
地爐燔栗美芻豢，石鼎烹茶當醪醴。
上書去國何勇决，作詩送君猶壯偉。
十年偶復過都門，君方草制西垣裏。
鬢鬚班白面骨生，心頗疑君遽如此。
西來例不候達官，每欲寄聲中輒止。
隻雞絮酒縱有時，雙魚素書長已矣。
生前客屨紛滿户，身後人情薄於紙。
懸知海內莆陽公，獨念遺孤爲經紀。